Уебинар „Как да структурираме съдържанието на сайта за успех на глобалния пазар?“
2022-01-25 19:00 - 21:00 (Europe/Helsinki)
С усърдие и всеотдайност развиваш бизнеса си и положителните резултати вече са налице. Достигаш до повече клиенти, продажбите ти нарастват и все по-често обмисляш да разшириш дейността си и извън страната. Адаптацията на бизнеса към чуждия пазар изисква допълнителни усилия на различни нива. От голямо значение са както счетоводните въпроси, така и структурата на сайта. Как да изградиш съдържанието си така, че да достигнеш до клиентите си? Отговор на този въпрос получаваш по време на уебинара. От лектора научаваш още:

как да създадеш многоезично съдържание;
каква част от сайта ти да бъде преведена;
кога съдържанието е готово за превод и др.

За кого е подходящо събитието

За собственици, които искат да развиват бизнеса си извън страната.

Лектор

Сотир Рангелов е управител на агенция за преводи „Олтранс“. Създател е и на едноименния метод за преводи на сайтове. Същевременно с това е и преподавател по дисциплината „Информационни технологии в превода“ в Пловдивския университет.

Събитието е безплатно, с предварителна регистрация.

Уебинар „Как да създаваме визуално съдържание с Canva?“
2022-02-03 19:00 - 21:00
Опитваш се да направиш бранда си по-разпознаваем и виждаш, че трябва да поработиш върху дизайна. Идеята ти е да разчупиш визията на сайта и визията на профилите в социалните мрежи и търсиш подходяща платформа за целта. Очакваш да е лесна за боравене, но същевременно да предлага разнообразни възможности. Canva отговаря на изискванията ти, а най-хубавото е, че чрез нея можеш да правиш дизайн на почти всичко – от постове в социални мрежи до презентации. Включи се в тричасовото обучение, за да разбереш как да:

добавяш текст или елемент и да премахваш фон;
анимираш изображенията;
персонализираш шаблоните и много други неща.

За кого е подходящо събитието

За всички, които искат да създават свой дизайн.

Лектор

Петър Хаджиколев е специалист в сферата на маркетинга за социални медии в „1ForFit“. Компанията е единственият SMB партньор на Facebook за България.

Уебинарът е без такса, с предварителна регистрация.

Уебинар „First Step – YouTube video creation”
2022-02-03 19:00 - 21:00
Създаването на YouTube канал е предизвикателство, в което си решил да се впуснеш. Може би имаш стратегия как да станеш популярен влогър или искаш да развиеш дейността на фирмата си като доставяш интересно съдържание на потребителите си. Изготвянето на едно видео обаче има своите тънкости и специфики. Добре е да си наясно с тях, преди да се захванеш с работата по канала. Като за начало не пропускай да се включиш в уебинара, за да научиш как да:

заснемаш и обработваш видеата си;
избираш теми за тях;
съобразяваш звука и осветлението с това, което искаш да постигнеш.

За кого е подходящо събитиет

За всички, които искат да развият YouTube канал.

Лектор

Николай Николов е видеограф и създател на „Create Studios“. Клиенти на агенцията са български и международни компании.

Гледай записа безплатно, с предварителна регистрация.

„Стартирай бизнес в променящия се свят“ – онлайн обучение
2022-02-05 13:00 - 2022-02-12 18:00
Отскоро обмисляш интересна бизнес идея. Не само я намираш за вдъхновяваща, но и вярваш, че реализацията ѝ ще направи света по-добро място за живеене. Може би имаш решение за част от отпадъка, който генерираме ежедневно, или пък искаш да превърнеш любимо хоби в професия. С каквото и да си решил да се захванеш, познанията относно развитието и популяризирането на бизнеси със сигурност ще са ти от полза. Затова, ако отлагаш стартирането на начинанието от неувереност и неинформираност, включи се в обучението.
Курсът е разделен на два модула – „Предприемачество“ и „Маркетинг“.
В първата част научаваш:

как да се подготвиш за финансиране;
как да представиш проекта си;
защо създаването на стойност е важно;
как да позиционираш продукта си.

По време на втория модул разбираш:

каква е спецификата при маркетинга за стартъпи;
как да изградиш бранда си;
как да привличаш финансиране чрез маркетинг;
как да изградиш продажбена стратегия.

Акцент в обучението са зелените идеи и тяхното финансиране.
За кого е подходящо събитието

За млади хора с вдъхновяващи идеи за стартъпи, както и за професионалисти в различни области, които искат да поставят началото на нов бизнес проект.

Лектори

Емилиян Енев е част от екипа на Startup Factory и един от основателите на Българската стартъп асоциация (BESCO).
Ленард Аданов е основател на агенция за „Видеопроизводство и маркетингови услуги“. Започва да преподава предприемачество на съучениците си едва на 16 години, а година по-късно официално е предложен за позицията в собственото си училище.
Адвокатско дружество „Миланова и партньори“ – представител на European Law Firm за страната.
В обучението се включват още и лектори от дизайн екипа на Startup Factory.

Събитието е платено, с предварителна регистрация.

С предимство си, ако живееш в региона на Русе или в някой от малките градове в страната.
Онлайн обучението се провежда всяка събота от 05.02 до 31.03.

Онлайн обучение по дигитален маркетинг
2022-02-13 18:30 - 2022-02-21 20:30
Дигиталният маркетинг е основата, без която онлайн бизнесът трудно би просъществувал. Добрата контент стратегия, ефективното управление на социалните мрежи, e-mail маркетингът – все необходими елементи за успеха на бизнеса. Независимо дали ти самият развиваш електронна търговия, или си решил да се захванеш професионално с маркетинг, безплатното обучение на Враца Софтуер Общество със сигурност ще ти е полезно.
Какво можеш да очакваш от курса?

Практически ориентиран е, а в края на всяко ниво полагаш изпит.
Подходящ е за теб дори да си напълно начинаещ. Подготви се обаче за интензивно обучение.
Ако си сред най-добрите курсисти, можеш да започнеш платен стаж в дигитална агенция, партньор в организирането му.

За кого е подходящо събитието

За хора с интереси в областта на дигиталния маркетинг.

Участието ти е без такса, с предварителна регистрация.

Запиши се не по-късно от 13.02.

„Успешни TikTok Marketing кампании за бизнеса“ - уебинар
2022-02-15 19:00 - 21:00
В TikTok много бизнеси виждат възможност за развитие, но ти все още не се престрашаваш да използваш тази социална мрежа. Знаеш, че има своите специфики и не си съвсем сигурен дали можеш да адаптираш бизнеса си към нея, нито дали можеш да намериш клиенти. Освен това не искаш да инвестираш много време в разучаване на алгоритъм, който не си сигурен, че ще ти е от полза. Обучения като това са добре дошли за хора като теб. Изгледай записа на уебинара, за да научиш:

каква е ролята на TikTok;
как работи алгоритъмът на мрежата;
как да създаваш полезно и интересно съдържание в нея.

За кого е подходящо събитието

За собственици на бизнес, които не са работили с TikTok .

Лектор

Николай Николов е маркетинг експерт, който се специализира в сферата на TikTok маркетинга. В момента той развива профилите в мрежата на над 30 бранда в страната.

Събитието е без такса, с предварителна регистрация.

SEO Copywriting for Dummies: как да пишем статии за хора и търсачки - уебинар
2022-02-22 19:30 - 21:00
Начинаещ копирайтър си и целиш да превърнеш това допълнително занимание в свое основно. Въпреки че си наясно с основните правила за писане за уеб, участието в уебинара няма да ти е излишно. Включи се и ако развиваш сам онлайн бизнеса си и ти се налага сам да поддържаш блога във фирмения сайт.
От Ана Мария Ангелова научаваш:

кои са основите на една добра статия;
какво означава добре структурирана статия – нагледен пример;
защо е важно да не пропускаш вътрешния link building и мета данните;
кои инструменти са ти полезни при писането и др.

За кого е подходящо събитието

За начинаещи копирайтъри и собственици на бизнес.

Лектор

Ана Мария Ангелова е маркетинг експерт в подкаста „Свръхчовекът с Георги Ненов“. Освен това е и SEO и Content Strategist в „EM DIGITAL“.

Събитието е без такса, с предварителна регистрация.

Онлайн хакатон „Подобряване на качеството на въздуха в България“
2022-02-25
Живееш в София и проблемът с качеството на въздуха не е просто поредната наболяла тема за теб. Пътуваш предимно с градски транспорт или дори с велосипед понякога, но знаеш, че личният ти пример не е достатъчен да промени средата. Нужни са незабавни мерки на институционално ниво.
Какво би направил, ако можеше да дадеш решение на проблема? Помисли по въпроса и сподели идеята си по време на хакатона. Може би точно тя ще се превърне в двигател на тази положителна и належаща промяна.
Какво се иска от теб?

Да решиш дали ще участваш сам или в отбор (до общо 5 души).
Да обмислиш добре идеята си. В деня на събитието имаш 4 часа, за да го направиш. Получаваш и напътствия от професионалисти в областта на устойчивото развитие.
Да я представиш пред журито.

В края на събитието научаваш и дали ти самият си сред победителите. Освен това имаш възможност да спечелиш награди, насочени към живот с по-малко емисии.
Полезна информация

За своя отправна точка можеш да вземеш проучването на Deloitte по поръчка на Clean Air Fund – „Въздействие на замърсяването на въздуха върху кариерните решения на висококвалифицираните работници в София“.
Въпреки че фокусът на проучването е столицата, твоята идея може да е насочена към подобряване на средата в който и да е друг голям български град.

За кого е подходящо събитието

За хора, които искат да подобрят качеството на въздух в страната и имат идеи как да го направят.

Събитието е безплатно, с предварителна регистрация. Излъчва се на живо във Фейсбук страницата на „Зелена София“.

Кандидатствай до 22.02. включително.

СофтУниада 2022 – онлайн състезание
2022-02-26 - 2022-03-27
Ако все още си ученик, обичаш предизвикателства, а технологиите са твоята стихия, не пропускай тазгодишното издание на СофтУниада.
Включи се като:

участваш в състезателното програмиране – на 27.02. получаваш 10 задачи за 5 часа. Оценяването става в реално време;
разработиш свое приложение (уеб, мобилно или софтуерно) – защитата е на 27.02.

Работиш сам или в екип – ти избираш. Ако се представиш достатъчно добре, получаваш парични и предметни награди, както и възможност за кариерен старт.
Възрастовите групи са:

младша – до 16 години;
старша – над 16 години.

Имай предвид, че отборът ти може да е съставен от участници в различна възраст, но ако дори един от тях е над 16 години, причислявате се към старшата група.
SoftUniada Kids
Право на изява и участие имат и най-малките. Възрастовата група при тях е от 7 до 12 години (първи – шести клас), а категориите са:

„Образователна анимация със Scratch” – важно е да е презентирана по интересен начин и да има обучителен характер.
„Хардуерен проект с Micro:bit“ – изискването е да е използвана платка и поне едно външно входно и едно външно изходно устройство.

Представянето е онлайн – на 26.02.
За кого е подходящо събитието

За ученици и студенти с интереси и познания в областта на програмирането.

Включи се безплатно, с предварителна регистрация. Кандидатствай със свой проект не по-късно от 08.02. включително.

Уебинар „YouTube – мощен инструмент за видео маркетинг“
2022-03-09 19:00 - 21:00
Наскоро си стартирал собствен YouTube канал. Подхождаш с огромен ентусиазъм към всяко от видеата, но финалният резултат не е задоволителен. Гледаш записите повторно, отчиташ грешките си и се опитваш да ги изчистваш. И все пак се налага да поработиш още и върху представянето си, и върху техническите детайли. Тогава намери време и се включи в предстоящия уебинар. Полезен ти е, защото научаваш:

как да обработваш видеото;
как да създаваш ефективно визуално съдържание;
какви тенденции се очертават през настоящата година и как да ги използваш.

За кого е подходящо събитието

За всички, които имат нужда от основни насоки в развитието на YouTube канал.

Лектор

Любомира Любенова е основател на „Media Start“. Основната ѝ цел е да помогне на бизнеса да включи видео маркетинга в комуникацията си с клиентите. До момента е съдействала на десетки компании да го направят.

Гледай уебинара безплатно, но се регистрирай предварително.

Цялостна програма по дигитален маркетинг - онлайн обучение
2022-03-09 19:00 - 2022-03-28 22:00
Искаш да направиш първите си стъпки в света на маркетинга. Търсиш курс, който да е достатъчно информативен, но и практически ориентиран. Цялостната програма по маркетинг на SoftUni ти осигурява това. Среща те със специалисти в различни области на маркетинга, а всеки от модулите допълва информацията към предходните.
Важно е да знаеш, че програмата стартира с едномесечен безплатен курс, който ще ти помогне да се ориентираш в учебния процес и да прецениш изобщо дали маркетингът е твоето бъдеще.
Обученията са:

Marketing Basics – създаваш потребителска пътека, изграждаш бизнес модели и маркетинг план.
Content Marketing – разбираш какви са спецификите на различните видове съдържание.
Facebook Marketing – научаваш как да създаваш атрактивни послания и да управляваш реклами.
Google Ads – управляваш и монетизираш кампании в Google Ads.
E-mail marketing – изграждаш и реализираш имейл маркетинг стратегии.
SEO – оптимизираш съдържанието и работиш с Google Search Console.
Google Analytics – работиш с отчети и анализираш постигнатите резултати.

След като преминеш през тези базисни модули, специализираш се в някое от следните направления:

Social Media Marketing Expert;
Performance Marketing Expert;
SEO & SEM Expert.

Обучението е с продължителност 1 година.
За кого е подходящо

За бъдещи маркетолози, както и за собственици на малък бизнес, които сами менажират всички продажбени процеси.

Лектори

Лекторите са основатели на дигитални агенции или водещи специалисти в света на маркетинга. Имената им можеш да видиш в страницата на събитието.

Събитието е платено, с предварителна регистрация. Цената за различните модули е както следва:

Marketing Basics – безплатен, но ако държиш финален изпит, заплащаш такса от 50 лв.
Marketing Fundamentals – 690 лева
Обучението за всеки от професионалните модули е на стойност 320 лв.

Онлайн ученическа конференция „Лидерството днес“
2022-03-11
В края на гимназиалния етап си и оттук нататък ти предстои избор на ВУЗ, кандидатстване и първи стъпки в академичната среда. Ако си сред учениците, избрали Висшето училище по застраховане и финанси (ВУЗФ), сега имаш възможността да спечелиш стипендия за обучението си в университета. Как? Включи се в конференцията на тема „Лидерството днес“.
Какво се иска от теб?

Да си ученик в 11-и или 12-и клас – профилът няма значение.
Да разработиш доклад в обем от 8-10 страници по темата и да изготвиш презентация върху него. Презентацията представяш по време на събитието пред комисия.

Какви са критериите за оценяване?

Оригинално представяне.
Ясно, логично и последователно изложение.
Стилово и техническо оформление.
Умение за аргументиране на идеите.
Стил на презентирането.

При изготвянето на доклада трябва да се съобразиш с някои специфики, подробно описани в PDF файла.
Ако участваш, можеш да спечелиш стипендия в размер на 20% или 10% от целия период на обучение – в зависимост от представянето ти. Стипендиите са общо три.
Кандидатствай не по-късно от 28.02., а доклада изпрати до 07.03 на мейл marketing@vuzf.bg.
За кого е подходящо събитието

За ученици от 11-и и 12-и клас.

Участието е без такса, с предварителна регистрация.

„Зелена и кръгова икономика – поглед отвъд познатото“ - уебинар
2022-03-22 17:00 - 19:00
Доскорошните ти планове за започване на собствен бизнес в момента изчакват подходящо време за реализация. Наясно си, че стартирането в правилния момент е ключово за успеха. Но знаеш още, че бъдещето принадлежи на компаниите, ориентирани към устойчивото развитие. Ако темата за кръговата икономика ти е интересна, то обучението е точно за теб. Включи се, за да разбереш повече за:

същността и смисъла на зелената икономика;
възможностите и предизвикателствата пред предприемачите;
бизнес моделите.

За кого е подходящо събитието

За всички, които се интересуват от темите за устойчиво развитие и кръгова икономика.

Лектор

Д-р Марина Стефанова е директор на магистърската програма „Отговорно и устойчиво управление“ към Стопанския факултет към СУ. Тя е и главен асистент в същия факултет. Освен това е и основател на програма „CSR AdviceBox“ на фондация „Каузи“.

Уебинарът е без такса, с предварителна регистрация.

Уебинар „Креативно съдържание за социални мрежи“
2022-03-24 15:00 - 18:30
Отскоро развиваш свой проект и с ентусиазъм поддържаш профилите си в социалните мрежи. Създаваш съдържание, експериментираш и се учиш в движение. Поставяш си малки цели, някои постигаш, други – не. Неуспехите не те разочароват, защото знаеш, че са част от пътя. Търсиш и ресурси, от които да получаваш полезна информация за ефективното управление на страниците и профилите. В такъв случай уебинарът ти е от полза. Включи се, за да научиш:

как да създаваш ангажиращо съдържание;
кои са алтернативите на познатите социални мрежи и как да ги използваш успешно.

За кого е подходящо събитието

За всички, които развиват сами фирмените си профили онлайн.

Лектор

Жюстин Томс е маркетинг експерт с над 20-годишен стаж и е основател на дигитална агенция „ABC Design & Communication“. Лектор е в НБУ и SoftUni.

Събитието е с такса, с предварителна регистрация.

Членове на НСНИ получават отстъпка от 25%.

„Изграждане на ефективна Email Marketing стратегия“ - уебинар
2022-03-31 19:00 - 21:00
Имейл маркетингът е един от най-широко използваните инструменти за продажби и привличане на потенциални клиенти. До него прибягват и малките бизнеси, и големите компании. Ако ти самият си решил да добавиш имейл бюлетин в онлайн магазина си, но нямаш никаква представа как да изградиш правилната за бизнеса си стратегия, включи се в уебинара. Полезен ти е, защото научаваш как да:

създаваш ефективно съдържание;
персонализираш съобщенията си;
таргетираш потребителите си;
подбираш правилната платформа.

За кого е подходящо събитието

За блогъри, собственици на бизнес, начинаещи маркетолози.

Лектор

Михаела Петрова е експерт в областта на маркетинга. Ръководи екипи в FXCM и същевременно помага на малки бизнеси да оптимизират кампаниите си.

Участието е без такса, с предварителна регистрация.

Подкастите като ефективен маркетингов инструмент - уебинар
2022-04-12 19:00 - 21:00
Само допреди няколко години подкастът беше почти непопулярен жанр в България. Появата на „Свръхчовекът“ с Георги Ненов промени това, а днес вече българското онлайн пространство изобилства от подкасти на всякакви теми. Много от предаванията не само просъществуват във времето, а и достигат до все по-широка аудитория.
Ако и ти самият създаваш съдържание под една или друга форма и все по-често обмисляш да водиш непринудени разговори с експерти в съответна област, включи се в събитието. Полезно ти е, защото получаваш отговори на някои от най-често задаваните въпроси. И разбираш още:

как се определя форматът в зависимост от целта;
защо подкастът е добър маркетинг инструмент;
кои са успешните примери от света и у нас и др.

За кого е подходящо събитието

За всички, които обмислят стартиране на подкаст.

Лектор

Георги Митев е създател и водещ на „Старт БГ Подкаст“, фокусът му е насочен към IT сферата и стартъпите. Освен това е и основател на „Repurpose On“, където съдейства на други компании да стартират успешно и да развият своя подкаст проект.

Събитието е безплатно, с предварителна регистрация.

SEO Copywriting: Как да създаваш и класираш съдържание на всяка тема
2022-04-18 19:00 - 21:00
Ако развиваш свой малък онлайн магазин, знаеш, че съдържанието е важно. Има значение как говориш на клиентите си и какво им казваш. Но за да достигнеш до тях чрез търсачките, текстовете ти трябва да са пригодени и за машините. Как да го постигнеш? Как да се класираш на първа страница в Google? Отговори получаваш по време на курса и разбираш още:

как да подбереш правилното заглавие;
защо линковете в текста са важни;
кои инструменти ти помагат в оптимизацията на текста и др.

За кого е подходящо събитието

За хора, които сами пишат текстовете за сайта си и начинаещи копирайтъри.

Лектор

Вяра Сахарова е маркетинг мениджър в „Zahara Consult“. Създавала е различни видове съдържание за компаниите и агенциите, в които е работела. Била е част от екипите на bTV Медия Груп и bg.

Събитието е без такса, с предварителна регистрация.

Изграждане, оптимизиране и администриране на Wordpress сайт – онлайн обучение
2022-04-21 08:00 - 2022-05-31 17:00
Искаш да споделяш знанията, опита или уменията си в конкретна сфера с по-широка аудитория. Идеята да изградиш своя малка общност ти допада и си решил да създадеш блог, в който да даваш полезна информация. Откъде да започнеш? Как да направиш своя първи тестови сайт, който в последствие да мигрираш? Отговори на тези важни въпроси получаваш по време на обучението. Включи се, за да разбереш:

как да подбереш подходящ шаблон;
какво е SEO и как да пригаждаш текстовете и за машините;
защо защитата на личните данни е важна.

Обучението се провежда изцяло онлайн. Ако се включиш, получаваш:

17 видео урока и папка с ресурси;
удостоверение за успешно приключен курс.

За кого е подходящо събитието

За всички, които искат да поставят добра основа при работата си с WordPress.

Участието е платено, с предварителна регистрация.

Успешно управление на Facebook кампании - уебинар
2022-04-27 19:00 - 21:00
Справяш се добре с писането, креативен си и познаваш клиентите си. Менажираш бизнеса си сам, доколкото можеш, и фирмената страница във Фейсбук не прави изключение. Създаваш и развлекателно, и полезно съдържание за своята аудитория, но има какво да научиш за успешното управление на рекламните кампании. Включи се в безплатното обучение на SoftUni, за да разбереш:

как да планираш самата кампания;
какви са етапите на провеждането ѝ;
как да анализираш постигнатите резултати.

За кого е подходящо събитието

За фрийлансъри, собственици на бизнес и всички, които сами поддържат страницата си във Фейсбук.

Лектор

Ивайло Тодоров е маркетинг специалист и онлайн предприемач. Работи с български и чуждестранни клиенти.

Събитието е без такса, с предварителна регистрация.

Осмо издание „eCommerce Academy Conference“ – събитие от хибриден тип
2022-04-28
Какви са тенденциите в социалните мрежи през настоящата година? На какво да обърнеш внимание? Как да увеличиш продажбите си? Сигурна съм, че всички тези въпроси те вълнуват, ако развиваш свой онлайн магазин. Отговори получаваш по време конференцията. Специалисти в различни области споделят с теб опит и знания. От тях научаваш:

как да управляваш своите дигитални канали;
как Open banking ще повлияе на електронната търговия в България;
как да създадеш успешна инфлуенсър кампания и др.

Цялата програма можеш да видиш в сайта на организаторите. Разгледай я и имай предвид, че онлайн билетът не покрива присъствените лекции.
За кого е подходящо събитието

За всички, които се занимават с електронна търговия.

Лектори

Лекторите са хора с опит в развитието на успешни български брандове и в сферата на дигиталния маркетинг. Имената им научаваш от страницата на конференцията.

Участието е с предварителна регистрация.

Онлайн билетът е без такса, но имаш достъп само до видео от деня на конференцията.
Стойността на присъствения билет е 189 лв. Получаваш достъп до цялото събитие, както и до коктейл партито в края на деня.

Как да кандидатстваш в програма „Растеж“ - уебинар
2022-05-03 16:00 - 17:00
Като находчив и социално ангажиран човек, отдавна си видял перспектива в социалното предприемачество. Неслучайно си го превърнал и в основа на своя бизнес. То дава възможност за развитие и на теб, и на младежите в неравностойно положение, с които работиш. Сега можеш да получиш подкрепа в начинанието си. Как? Включи се в програмата „РАСТЕЖ“ и може да си сред избраните предприемачи или неправителствени организации.
Какво представлява самата програма и как да заявиш участие? Отговори получаваш от уебинара. Регистрирай се и чуй от представители на „Социалната чайна“ и „Враца Софтуер общество“ как техните организации са били подпомогнати.
За кого е подходящо събитието

За предприемачи и НПО, които развиват професионалните умения на младежи в риск от социално изключване.

Уебинарът е безплатен, с предварителна регистрация.

Career Show Tech - уебинар
2022-05-19 - 2022-05-20
Решил си да се преквалифицираш и си припознал IT сферата като свое ново поприще. Записал си подходящ курс, занятията са ти интересни, а задачите изпълняваш с желание. Напредваш в свое собствено темпо и започваш да се оглеждаш за работодател. Наясно си, че ако покажеш нужните умения и качества, предложението за работа няма да се забави. И все пак искаш да си достатъчно добре подготвен за това, в което се впускаш.
Събитието ти е от полза, защото лекторите ти дават ценни съвети и насоки относно различните позиции в сектора.
Някои от основните теми, които се обсъждат, са:

какви са 3-те ключови въпроса, когато избираш IT работодател;
как да кандидатстваш в компания за игри – ако това е сферата, в която искаш да се развиваш, препоръките на лекторите са ти от полза;
как да си намериш работа като QA – по време на модула разбираш какви предизвикателства стоят зад позицията.

Програмата е разнообразна. Кликни на линка и научи кои са останалите лекции.
За кого е подходящо събитието

За всички, които искат да се развиват в IT сектора.

Лектори

Лекторите са специалисти в сферата на дигиталните технологии. Виж имената им в страницата на Career Show Tech.

Участието е безплатно, с предварителна регистрация.

Ecommerce and Retail Summit - конференция от хибриден тип
2022-06-02 | София Тех Парк, София Тех Парк, Иновационен форум "Джон Атанасов", София, София, бул. „Цариградско шосе“ 111 Б
Макар че през последните две години обстоятелствата в световен мащаб извеждат на преден план бизнеса на локално ниво, всъщност тази тенденция се наблюдава повече от десетилетие. Процесите, задвижвани от пандемията обаче, значително засилиха фокуса върху местното производство в глобален план. Ако ти самият се занимаваш с търговия, със сигурност наблюдаваш промяната в потребителското мислене в тази насока. И не само. Вероятно си забелязал засилен интерес към брандовете, фокусирани върху устойчивостта и социалните ангажименти.
Какви са тенденциите, с които всеки бизнес трябва да се съобрази в бъдеще? Отговори на този въпрос получаваш от гост-лекторите по време на конференцията.
Основните теми, които се обсъждат, са:

Устойчивото бъдеще на малкия бизнес.
Преосмисляне на понятието лоялност към бранда.
Развитие на методите за разплащане.
Маркетингът и социалната търговия и др.

Виж всички теми в страницата на събитието.
За кого е подходящо

За предприемачи, собственици на онлайн бизнес и всички, които се вълнуват от бъдещите тенденции в сферата на електронната търговия.

Лектори

Лекторите са специалисти в различни области на бизнеса.

Участието е с такса, с предварителна регистрация. Стойността на билетите варира:

дигитален – 30 лв.
премиум дигитален – 108 лв.
хибриден – 150 лв.

Какъв достъп ти дават различните билети – научи в страницата на конференцията.

Събитие от хибриден тип „София: Живот и кариера - Защо в България?“
2022-06-09 | София Тех Парк, София Тех Парк, Иновационен форум "Джон Атанасов", София, София, бул. „Цариградско шосе“ 111 Б
Обучението ти, гимназиално или академично, вече е към своя край и оттук нататък следва фундаменталният въпрос „А сега накъде?“. Пътят е неясен – и в житейски, и в професионален план. България ли виждаш като мястото за себе си или широкия свят с неговите безкрайни възможности? Колебаеш се, но можеш да направиш крачка напред към бъдещето като се включиш във форума „София: Живот и кариера – защо в България?“.
Участвай, за да разбереш каква е причината някои от най-успешните предприемачи да останат тук. Те присъстват като гост-лектори, разказват ти за своя професионален път, дават ти ценни кариерни съвети и насоки. Освен това по време на изложението имаш възможност да разговаряш лично с представители на бизнеса и да кандидатстваш за работа в партньорските компании.
Събитието е разделено на две части:

национална дискусия (излъчва се онлайн);
кариерно изложение (вход свободен).

За кого е подходящо

За ученици, студенти и всички, които не са направили своя професионален и житейски избор.

Лектори

Лекторите са предприемачи от България. Патрон на форума е вицепрезидентът Илияна Йотова.

Участието е безплатно, с предварителна регистрация.

Онлайн събитие „Одит на живо - Как да подобриш ефективността на онлайн рекламата в социалните мрежи“
2022-06-14 19:00 - 21:00
Влагаш усилия в развитието на страниците си в социалните мрежи, но често нещата не се получават добре. Публикуваш интересно и полезно съдържание, познаваш аудиторията си и създаваш рекламите си спрямо нейните потребности и проблеми. Със сигурност нещо важно ти убягва, след като кампаниите ти не носят успеха, който предвиждаш. А може би трябва да се запиташ доколко реалистични са очакванията ти. Къде грешиш? Отговор на този въпрос получаваш по време на уебинара. Включи се, за да разбереш как стъпка по стъпка лекторът анализира бизнес акаунтите.
Темите, които се дискутират, са:

Различните типове бизнес и индивидуалните подходи към тях.
Важните метрики в социалните мрежи.
Работа на алгоритмите.
Използване на данните и др.

Освен всички често обсъждани въпроси, научаваш и как да подхождаш с профилите си в кризисни ситуации.
За кого е подходящо събитието

За всички, които сами поддържат бизнес акаунтите си в социалните мрежи.

Лектор

Андрей Петров е основател на две агенции – „BrainDonors“ и „CreativeCorner“ – дейността на едната е насочена към дигиталния маркетинг, а на другата – към уеб дизайна. Андрей Попов е официален Facebook Lead Trainer, сертифициран Facebook Marketing Developer и гост-лектор на няколко издания на

Уебинарът е без такса, с предварителна регистрация.

Career Show: Languages – онлайн събитие
2022-06-23
Езиците са твоята суперсила. Учиш с лекота, бързо усвояваш новите знания и процесът ти носи удовлетворение. А най-голямата ти мотивация са възможностите за кариерна реализация. Именно на тях е посветено обучението. Включи се. Лекторите споделят с теб много полезна информация, а основните теми са:

Инструменти за запаметяване на чужди думи – разбираш детайли относно авторската програма „Intellect Word!“.
Как да направиш кариера в езиковата индустрия.
Езиците и професиите на бъдещето.
Език на тялото по време на интервю за работа.

Предстои публикуването и на други панели. Разгледай сайта, за да разбереш какво още са ти подготвили организаторите.
За кого е подходящo събитието

За всички, които ежедневно използват чужд език в работата си.

Лектори

Лекторите са специалисти в различни сфери – виж ги в страницата на обучението.

Участието е без такса, с предварителна регистрация.

Уебинар „Как да създаваме ефективни TikTok видеа?“
2022-07-06 19:00 - 21:00
Когато чуеш TikTok, вероятно си представяш забавно кратко видео и свежа музика. И тийн аудитория, разбира се. Ако все още нямаш фирмен профил в социалката, то вероятно смяташ, че мястото ти изобщо не е в тази мрежа. Помисли си отново, защото потребителите надхвърлят 1 млрд. души. Освен това статистиката сочи, че немалка част от тях са на възраст около и над 30 години.
Ако пък решиш, че от опит глава не боли и склониш да запишеш няколко видеа, за да видиш как ще се приемат, не избързвай. Подготви се добре и не пропускай да се включиш в уебинара. От лектора научаваш:

как да създаваш ефективно видео съдържание;
как да бъдеш уверен пред камера;
с какво платформата се различава от останалите.

За кого е подходящо събитието

За всички, които искат да развиват TikTok акаунта си.

Лектор

Веселин Тонев създава видео продукции повече от 10 години, като за това време е работил с клиенти от различни части на света. Основател е на „Епик Медия Груп“ и „Видео Фабрика“ и води обучения за различни компании.

Участието е без такса, с предварителна регистрация.

Social Media Marketing for Beginners – онлайн обучение
2022-07-11 19:00 - 2022-08-08 22:00
Наясно си, че знанията ти за социалните мрежи не са достатъчни, за да доведат до желания от теб резултат. Бизнесът ти се развива добре, но не се справяш успешно с поддържането на профилите в Instagram и Facebook. Виждаш, че комуникацията не е на ниво и трудно ангажираш потребителите си. Искаш да поработиш върху общуването в мрежите, да изчистиш грешките си, за да привличаш повече клиенти. Курсът „Social Media Marketing for Beginners“ няма да ти даде изчерпателна информация как да направиш всичко това, но поставя добра основа, над която да надграждаш впоследствие. Включи се, за да научиш:

каква е ролята на социалните медии в бизнеса;
какво е SMM и как да го използваш;
как да създаваш подходящо съдържание.

За кого е подходящо обучението

За хора, които се интересуват от дигитален маркетинг, но нямат опит и знания в сферата.

Лектор

Етиен Янев е маркетолог и експерт по личен брандинг. Преподава на студенти в България и Русия.

Събитието е без такса, с предварителна регистрация. Запиши се до 9 юли.

Ако решиш да положиш изпит, заплащат такса в размер на 100 лв.

„Remote“ – онлайн събитие от Career Show
2022-07-21
Харесва ти да работиш дистанционно и ако имаш избор, не би се върнал в офиса отново. Цениш високо свободата, която имаш през последните две години и винаги, щом имаш възможност, се отправяш на различни пътешествия. Успяваш ли обаче ефективно съчетаваш работата и удоволствието? Включи се в събитието, за да получиш няколко допълнителни съвета за работа от всяка точка на света. Темата е „Remote“, разгледай програмата и си избери още един или няколко панела, в които да участваш.
Сред предстоящите лекции са:

Интервю и работа по време на пандемия – разбираш как се провежда онлайн събеседване и каква е разликата му с това на живо.
8h office work = 8h remote work? – научаващ как да използваш времето си ефективно, независимо къде работиш.
Всеки има право на своето слабоумие – лекторът ти споделя ефективни начини за справяне с липсата на концентрация, затруднено запаметяване на информация и други сходни проблеми.

Следи страницата на събитието, за да разбереш темите на всички предстоящи панели.
За кого е подходящо

За хора, които имат въпроси и неясноти относно дистанционната работа.

Участието е без такса, с предварителна регистрация.

Тук-Там Кошер 2022 - събитие от хибриден тип
2022-09-16 | Интер Експо Център, бул. "Цариградско шосе" 147, София
Чувал си за Тук-Там Кошер, сигурна съм. Но ако до момента не си се включвал, ето няколко причини, поради които да го направиш:

Участваш в разнообразна програма с интересни лекции и полезни работилници.
Фокусираш се върху иновациите, технологиите и бизнеса.
Срещаш се с мотивиращи лектори.

Активностите са много и различни, научи повече за тях от сайта на събитието. Аз само ще ти издам, че тук можеш да срещнеш специалисти от всякакви сфери, да създадеш нови контакти и дори да попаднеш на своите бъдещи работодатели.
Някои от лекциите, които можеш да слушаш на живо или онлайн, са:

Как технологиите и устойчивото развитие се обединяват, за да е успешен един бизнес?
Каква роля има изкуството в развитието на градската среда?
Как се изгражда устойчива връзка между образование и бизнес в България?
Може ли социалната отговорност да се превърне в предимството на българския бизнес и предприемачи?

Разгледай програмата, за да си наясно какво още те очаква.
За кого е подходящо събитието

За всички, които се интересуват от иновациите, тенденциите в бизнеса, както и за хора с опит в чужбина, които искат да намерят своето ново работно място в България.

Лектори

Лекторите са специалисти в областта на технологиите, създатели на бързо развиващи се компании, експерти в областта на социалното предприемачество. Виж имената им в страницата на „Кошера“.

Участието е с такса, с предварителна регистрация.
Цената на билетите варира спрямо активностите, в които планираш да се включиш:

Семинарна програма – 60 лв.
Пълен достъп – 75 лв.
Онлайн билет – 40 лв.
Организаторите ти предоставят възможност да се включиш и в безплатни зони.
